次韻奉酬刑部王嘉叟侍郎書戲綵集後
作者：喻良能
朝代：宋

paragraphs: 制作參易經，不用草玄準。
眼空天壤間，誰得並捷敏。
鴻文翻水就，未省苦吟吻。
齊梁逮陳隋，衆作付一哂。
南國容本冶，西子髮更鬒。
混然真天成，寧復分域畛。
飛上青雲端，秋空擊鷹隼。
豈唯持荷橐，已復班玉笋。
雖未究所長，要亦攄素藴。
大手秉綸綍，至音發簴簨。
嗟予墮詩窮，政坐無鉛粉。
數奇祇自憐，多忤誰汲引。
有賦難逐貧，無詩不招隠。
明公獨深憐，不嫌邊幅窘。
謂雖敝帚如，或可充貢箘。
恃此以無恐，枚臯窮久忍。
儻復念菅蒯，庶免辱荆槿。